גבריאל עמיר

גבריאל (גבי) עמיר (קלפר) (28 ביוני 1934 – 4 במאי 2005) היה תת-אלוף בצה"ל, ניצב במשטרת ישראל ונציב בתי הסוהר.

חייו 
עמיר נולד בתל אביב למשפחת קלפר. בגיל צעיר עבר עם משפחתו לירושלים ולמד בחדר ובבית הספר "גאולה". במלחמת העצמאות נפצע מהתקפת הלגיון הערבי. השתתף בהכשרה בקיבוץ בית השיטה ובשנת 1951 התגייס לנח"ל. השתחרר משירותו הצבאי לאחר ששירת כמפקד מחלקה בחטיבה 5, אך חזר לשירות קבע שירת כקצין מבצעים בגדוד 52 ובתקופת מבצע קדש שירת כמפקד מחלקת חרמ"ש בחיל השריון ונפצע במבצע שומרון (פעולת התגמול בקלקיליה). 

בהמשך שירותו בחיל השריון יצא בשנת 1959 במשלחת לאנגליה וליווה את העברת טנק הצנטוריון לישראל. היה מדריך ראשי בבית הספר לשריון, קצין אג"ם של חטיבה 7 ומפקד קורס מפקדי טנקים. במלחמת ששת הימים פיקד על גדוד 82 ולקח חלק בקרבות בח'אן יונס, רפיח ורפידים. לאחר המלחמה מונה לסגן מפקד חטיבה 401, ובהמשך לקצין אג"ם של גייסות השריון. בשנים 1971–1972 היה מפקד חטיבה 7 ובשנים 1973–1974 היה מפקד בית הספר לשריון ומפקדה הראשון של חטיבה 460. 

במלחמת יום הכיפורים השתתפה החטיבה בפיקודו ברוב שלבי הלחימה בחזית הדרום. החטיבה הוכפפה לאוגדה 162 בפיקוד אברהם אדן והשתתפה במתקפת הנגד הכושלת של 8 באוקטובר. בהמשך הלחימה נטלה החטיבה חלק בצליחת תעלת סואץ ובכיתור הארמייה השלישית המצרית. 

לאחר המלחמה מונה למפקדה הראשון של אוגדה 880 ובמקביל לסגן מפקד גייסות השריון, היה ראש מחלקת מבצעים. את שירותו סיים בדרגת תת-אלוף.

בשנת 1980 התגייס למשטרת ישראל ושימש עוזר ראש אג"מ בדרגת תת-ניצב. עמיר עמד בראש צוות הגיבוש של תוכנית הארגון הרב-שנתית במשטרה, שימש סגן מפקד המחוז הדרומי, ועם הקמתו מחדש של מחוז מרכז מונה למפקדו הראשון (1981–1985) והועלה לדרגת ניצב. בין השנים 1985–1988 פיקד על מחוז תל אביב, ולאחר מכן היה בתפקידו האחרון סגן המפקח הכללי של משטרת ישראל. 

בשנים 1991–1993 שירת כנציב בתי הסוהר.

בשנת 1994 פיקד על משלחת המשטרה לכוח השלום הבינלאומי בהאיטי.

היה פעיל ויו"ר ועדת הכספים בעמותת "יד לשריון".

היה נשוי ואב לשלושה.

קישורים חיצוניים
 גבריאל עמיר כמפקד מחוז מרכז באתר משטרת ישראל
 
 גבריאל עמיר ז"ל בביטאון המשטרה
 
 
 עדות תא"ל גבריאל עמיר - מח"ט 460, בפני אוספי החומר בוועדת אגרנט, באתר המרכז למלחמת יום הכיפורים

בוגרי גימנסיה גאולה
תתי-אלופים בצה"ל
חיילי צה"ל במלחמת יום הכיפורים
ניצבי משטרת ישראל
מפקדי מחוז תל אביב במשטרת ישראל
סמפכ"לי משטרת ישראל
מפקדי מחוז המרכז במשטרת ישראל
נציבי בתי הסוהר
מפקדי עוצבת בני חיל
מפקדי חטיבה 460
מפקדי חטיבה 7
מפקדי עוצבת עידן
ראשי חטיבת המבצעים
מפקדי גדודים בחטיבה 7
ישראלים שנולדו ב-1934
ישראלים שנפטרו ב-2005